Uleiul de eucalipt este foarte des folosit pentru proprietățile sale medicinale, fiind fabricat din frunzele copacului, care sunt uscate, zdrobite și distilate. De mulți ani, acesta a fost folosit pentru combaterea tusei și pentru favorizarea expectorației, regăsindu-se în unele medicamente pentru tuse care pot fi luate de la farmacie fără prescripție medicală. De asemenea, poate fi utilizat și pentru frecții pe piept și pe gât, pentru a ușura tusea asociată cu răceala obișnuită sau cu gripa. Atenție, însă! Produsul nu trebuie folosit pe piele, ci se va dilua într-un ulei purtător (de măsline, de migdale dulci, de cocos etc.).
Potrivit specialiștilor, persoanele care suferă de afecțiuni respiratorii, cum ar fi astmul sau sinuzita, pot beneficia de inhalațiile cu ulei de eucalipt, care interacționează cu membranele mucoase și nu numai că reduce mucusul, ci ajută la slăbirea acestuia, astfel încât să poată fi eliminat mai ușor. De asemenea, este posibil ca eucaliptul să blocheze simptomele astmului. Totuși, pentru persoanele care sunt alergice la eucalipt, acesta le poate agrava astmul. Datorită proprietăților sale antibacteriene, produsul poate fi folosit pentru a combate germenii care provoacă mirosul neplăcut al gurii, în contextul în care unele ape de gură și paste de dinți conțin ulei esențial de eucalipt ca ingredient activ. De precizat că la farmacie și în magazinele naturiste se găsesc, de asemenea, creme sau unguente care conțin ulei de eucalipt și care pot fi utilizate pentru arsuri minore sau alte răni care pot fi tratate la domiciliu.